Windhoek sloop 'onbewustelik' - Infrastruktuur - Republikein
Saturday, October 16th, 01:04:26
Sinkhuise in nedersetting vernietig
23 July 2021 | Infrastruktuur
Augetto Graig – Die Windhoek munisipaliteit se sloping van sinkhuise in die Tobias Hainyeko kiesafdeling Dinsdag was volgens burgemeester dr. Job Amupanda sonder die kennis of goedkeuring van hom óf die stadsraad uitgevoer.
"Hierdie aaklige toneel is 'n kollektiewe mislukking," het hy in 'n regstreeks uitgesaaide toespraak oor die voorval gesê. "Dit was sonder my kennis as burgemeester; ook die voorsitter van die bestuurskomitee en die adjunkburgemeester was onbewus. Die optrede was nie deur die politieke leierskap goedgekeur nie," het hy gesê.
Verwydering van onwettige strukture is op 21 Julie deur munisipale kontrakteurs onder toesig van Namibiese polisie en stadspolisiebeamptes uitgevoer.
Besonderhede van hoeveel families deur die uitsetting dakloos of sonder heenkome gelaat is, word vervat in 'n verslag van die stadspolisie aan die stadsraad, wat egter weens gebreke teruggestuur is. Talle individue het 'n vriesende koue Woensdagnag sonder skuiling deurgebring.
Die adjunkhoof van die stadspolisie, Leevi Ileka, het by die geleentheid bevestig die stadspolisie het reeds 'n maand gelede eienaars van die sinkhuise begin inlig dat hulle onwettig op die grond was. Hy kon nie bevestig dat die betrokke grond verkoop is of dat die ontwikkelaar wil begin bou nie.
"Ek weet nie wie die eienaar van die grond is nie. Dit is ook nie waar dat tot 'n honderd huise gesloop is nie, maar die besonderhede sal in die verslag wees," het hy gesê.
Amupanda sê: "Hoewel ek nie daarvan bewus was nie, neem ek verantwoordelikheid vir die pyn en lyding veroorsaak aan die inwoners, in die naam van die raad. Namens die stadsraad vra ek om verskoning vir die roekelose en onverantwoordelike gebeure van gister."
Vrae oor wat nou met die betrokke inwoners sal gebeur, bly onbeantwoord.
Die burgemeester het eerder klem gelê op binnegevegte in die stadsraad, weerhouding van samewerking vanaf die munisipaliteit, en die gevare van persoonlikheidspolitiek en beroemde politici wat teen ingrypings keer.
Amupanda maan die munisipaliteit se oponthoud met die afhandeling van die lys aansoekers vir behuising, en die gebrek aan steun om beheerde toegang tot nedersettings in te stel, het "die situasie geskep om die geldigheid van die stad te ondermyn".
Die burgemeester het 'n spesiale raadsvergadering vir 5 Augustus aangekondig, wat regstreeks oor die radio uitgesaai sal word, spesifiek oor Windhoek se behuisingskrisis.
Grondgrypery vind al jare in die hoofstad plaas, met 'n groeiende bevolking sonder opsies. Daar sal op 'n nasionale gesprek oor grond voorberei word, terwyl Amupanda se politieke koalisie hul planne vir hervorming probeer deurdruk.
Amupanda beoog 'n munisipaliteit wat sy eie sekuriteitsdienste verskaf, sy eie grond diens, sy eie huise bou. Raadslede wat in die pad van sy visie staan, moet weet hulle sal volgens die gedragskode aanspreeklik gehou word. "Ons sal nie hierdie raad met 'n vuurwapen teen die kop bestuur nie," het hy gesê.
Die adjunkburgemeester, me. Clemencia Hanases, sê sy is teleurgestel in die munisipaliteit, terwyl mnr. Fillemon Hambuda, voorsitter van die bestuurskomitee, sê die stad se behuisingsprobleme kom lank aan, nadat die stad jare gelede amptelik die situasie as 'n plaaslike ramp laat verklaar het.
"As ons toe reeds opgetree het, sou ons nie nou hier gesit het nie. Ek sou verwag raadslede lig gemeenskappe in van die verskaffing (van huise) wat ons wel doen en die ordelike metode vir grondverskaffing," het hy gesê.
Die burgemeester van Windhoek, dr. Job Amupanda, sê die omstrede sloping van sinkhuise vandeesweek was sonder sy kennis gedoen. Foto argief